Ġob jilminta mill-kobor ta' tbatijietu Ġob wieġeb u qal: "Li kellu jintiżen l-għali tiegħi, u f'miżien titqiegħed il-ħsara kollha tiegħi, itqal tkun din minn ramel il-baħar; għalhekk kliem addoċċ jitlaq fommi. Għax weħlu fija l-vleġeġ ta' Xaddaj, u qed tixrob ruħi l-velenu tagħhom; it-twerwir ta' Alla tkeskes għal fuqi. Jaqaw jinħaq il-ħmar bil-ħaxix quddiemu? Se jgħajjat il-gendus bl-għalf taħt geddumu? Jittiekel forsi bla melħ it-tisjir ħelu? Fih xi togħma l-abjad tal-bajd? Ikel bħal dan ma jduqux ħalqi; jitqażżu bħal ikel imħassar. Kemm nixtieq li Alla jisma' talbi! Kemm nixtieq jaqtagħli xewqti! Mhux li kien jaqtagħha li jtemmni, jitlaq idu u jqaċċatni mid-dinja! Imqar hekk, jibqa' għalija xi faraġ, u nifraħ ukoll fl-eqqel tbatija, għax ma ċħadtx kliem il-Qaddis. Imma x'saħħa għandi biex inżomm iebes? X'tamiet għandi li ntawwal għomri? Hija saħħti saħħa taż-żonqor, u ġismi jewwilla bronż? Mhux xejn hi l-qawwa li ngħin ruħi? Mhux kull rifda twarrbet minni? Ġob jaqta' jiesu minn ħbiebu "Il-magħkus jistħoqqlu ħniena mingħand ħbiebu, imqar ikun warrab il-biża' ta' Xaddaj. Iżda ħuti bħal wied qarrqu bija, għabu bħal qiegħ il-widien li jkunu mqallgħin bil-ħalla tas-silġ, xħin togħdos fihom il-borra; fl-istaġun tan-nixfa jixxuttaw, bil-qilla tas-sħana jitqaxqxu. Lejhom idawru l-karwani r-rotta tagħhom, jidħlu fl-inxif u jinqerdu. Jgħarrxu għalihom il-karwani ta' Tema, il-merkanti ta' Saba jittamaw fihom. Imma jiregħxu talli ttamaw, xħin jaslu ħdejhom jinstarmu. Issa tabilħaqq sirtu xejn għalija, rajtu l-ħsara u qabadkom saram. Qatt għedtilkom tagħtuni xi ħaġa, jew għalija tħallsu minn ġidkom? Teħilsuni minn dwiefer l-għadu, jew tifduni minn idejn il-kiefra? Għallmuni, mela, u jiena niskot, fehmuni fejn stajt mort żball. X'qawwa fih il-kliem sinċier! Imma x'jiswa t-tmegħir tagħkom! Jaqaw intom il-kliem tridu tlumu, u tqisu riħ kliem min qata' qalbu? Intom sa fuq iltim titfgħu x-xorti, u mqar ħabib tagħkom tinneguzjawh. Imma issa, nitlobkom, ħarsu lejja, f'wiċċkom żgur li ma nigdibx. Erġgħu aħsbuha li ma ssirx inġustizzja. Aħsbuha, hawn fin-nofs il-kawża tiegħi. Jinsab forsi xi qerq fuq ilsieni? Tgħid ma jtigħemx ħalqi l-ħwejjeġ ħżiena?